b'\n_START_ARTICLE_\nKong Frederik IVs Tambourafdeling af 1704\n_START_PARAGRAPH_\nKong Frederik IVs Tambourafdeling af 1704 er en milit\xc3\xa6rhistorisk forening med tilhold i Gamlebyen i Fredrikstad. Avdelingen har sitt fokus p\xc3\xa5 30. mai 1704, da kong Frederik IV av Danmark og Norge ankom Fredrikstad. Den siste helgen i mai har avdelingen tradisjonelt gjenskapt hendelsen med musikk, parader og en slagoppvisning i Gamlebyen._NEWLINE_Avdelingen er delt i to hoveddeler; en milit\xc3\xa6r og en sivil. Den milit\xc3\xa6re delen best\xc3\xa5r av spill, infanteri (musketerer) offiserskorps og artilleri. Den sivile delen, marketenteriet, gjenskaper forsvarets n\xc3\xb8dvendige st\xc3\xb8tteapparat p\xc3\xa5 1700-tallet - med alle de servicetjenester som var n\xc3\xb8dvendig._NEWLINE_Kong Frederik IVs Tambourafdeling bestreber seg p\xc3\xa5 autentisitet og parademessig korrekt gjennomf\xc3\xb8ring av den eksersis man kjenner til fra tidlig 1700-tall. Avdelingen representerer Fredrikstad kommune i offentlige anledninger. I Norge har Tambourafdelingen deltatt ved HM Kongens Gardes dag tre ganger, og Norsk Milit\xc3\xa6r Tattoo to ganger. Den var seremoniavdeling p\xc3\xa5 VM i Fotball for d\xc3\xb8ve i Oslo r\xc3\xa5dhus, og har deltatt i flere oppdrag i utlandet; Danmark (Tordenskioldsdagene, Fladstrand), Tyskland (Schwedenfest, Wismar), markeringen av slaget ved Oudenarde for 300 \xc3\xa5r siden i Belgia, Finland (Kotka - Havfestival), England - Oxford og Woodstock (markering av Hertugen av Marlboros ledelse av slaget ved Blenheim i Tyskland), Sverige ved \xc3\xa5pning av turistsesongen p\xc3\xa5 nya \xc3\x84lvsborg festning - G\xc3\xb8teborg, og p\xc3\xa5 Eda Skans._NEWLINE_Avdelingen er uniformert i den f\xc3\xb8rste Dansk-Norske enhetsuniformen fra 1697, og musikken som spilles (avdelingen har gitt ut to CD-er) er s\xc3\xa5 korrekt i samtid som mulig - fra 1600. Flere musikkstykker er hentet frem med hjelp fra Den Kongelige Livgarde, K\xc3\xb8benhavn. V\xc3\xa5pen er flintl\xc3\xa5smusketter modell "Brown Bess" og to artilleristykker, originale fra 1648 - st\xc3\xb8pt i bronse. Avdelingen er fullt utstyrt som en infanteriavdeling p\xc3\xa5 begynnelsen av 1700-tallet; offisers- og mannskapstelt, b\xc3\xa5lutstyr og annet inventarium.'